উত্তরদেশের মতো দিল্লিতেও চালু হচ্ছে ‘অ্যান্টি রোমিও স্কোয়াড’!

ওয়েব ডেস্ক: উত্তরপ্রদেশের পর এবার দিল্লিতেও (Delhi) চালু হচ্ছে ‘অ্যান্টি রোমিয়ো স্কোয়াড’ (Anti Romeo Squad)। বিজেপি (BJP) সরকার ক্ষমতায় এসেই মহিলাদের সুরক্ষার্থে (Women Safety) এই বিশেষ পদক্ষেপ নিয়েছে। সম্প্রতি দিল্লি পুলিশ (Delhi Police) আনুষ্ঠানিকভাবে এই স্কোয়াড তৈরির ঘোষণা করেছে। পুলিশের নতুন এই স্কোয়াডের নাম রাখা হয়েছে ‘শিষ্টাচার’, (Shishtachar) যার মূল উদ্দেশ্য মহিলাদের উপর হওয়া অপরাধ আটকে তাঁদের নিরাপত্তা নিশ্চিত করা।

উল্লেখ্য, দিল্লি বিধানসভা নির্বাচনের আগে বিজেপির ইস্তেহারে মহিলাদের নিরাপত্তাকে বিশেষ গুরুত্ব দেওয়ার প্রতিশ্রুতি দেওয়া হয়েছিল। সেই প্রতিশ্রুতি বাস্তবায়নেই এবার ‘শিষ্টাচার’ স্কোয়াড গঠন করা হচ্ছে বলে জানা গিয়েছে। দিল্লি পুলিশের বিজ্ঞপ্তি অনুযায়ী, এই বিশেষ স্কোয়াডে পুরুষ ও মহিলা পুলিশ অফিসাররা থাকবেন। প্রাথমিক পর্যায়ে অন্তত ৩০টি বিশেষ দল গঠন করা হবে। এই ভিন্ন ভিন্ন দল শহরের বিভিন্ন স্পর্শকাতর এলাকায় টহল দেবে।

আরও পড়ুন: কম্পট্রোলার অ্যান্ড অডিটর জেনারেল নিয়োগে নিরপেক্ষ পদ্ধতি চেয়ে মামলা

দিল্লি পুলিশের ‘শিষ্টাচার’ স্কোয়াডের প্রধান কাজ হবে শ্লীলতাহানি, যৌন হেনস্থা, মহিলাদের উপর অত্যাচার ও ধর্ষণের মতো অপরাধ রোধ করা। যেসব এলাকা থেকে এই ধরনের অভিযোগ বেশি আসে, সেসব জায়গায় বিশেষ নজরদারি চালানো হবে বলে জানানো হয়েছে দিল্লি পুলিশের পক্ষ থেকে। তবে স্কোয়াডের সদস্যরা সবসময় পুলিশের পোশাকে থাকবেন না। যাতে সহজেই অপরাধীদের চিহ্নিত করা যায়, সেই জন্য স্কোয়াডের সদস্যদের সিভিল পোষাকে থাকার নির্দেশ দেওয়া হয়েছে বলে খবর।

দিল্লি পুলিশ স্পষ্টভাবে জানিয়েছে, ‘শিষ্টাচার’ স্কোয়াডকে আইন মেনে পদক্ষেপ নেওয়ার নির্দেশ দেওয়া হয়েছে। কোনওভাবেই ব্যক্তিগত বা সাংস্কৃতিক নৈতিকতার দোহাই দিয়ে কারও উপর সিদ্ধান্ত চাপিয়ে দেওয়া যাবে না। পাশাপাশি, যাতে কোনও নিরীহ ব্যক্তি অযথা বিব্রত না হন, সেদিকেও বিশেষ নজর দেওয়া হবে বলে জানিয়েছে দিল্লি পুলিশ।